Document ID: 32011R0828

A BIZOTTSÁG 828/2011/EU VÉGREHAJTÁSI RENDELETE
(2011. augusztus 17.)
egyes vadon élő állat- és növényfajok példányainak az Unióba történő behozatala felfüggesztéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (1) bekezdésére,
a Tudományos Felülvizsgálati Csoporttal folytatott konzultációt követően,
mivel:
(1)
A 338/97/EK rendelet 4. cikkének (6) bekezdése úgy rendelkezik, hogy a Bizottság az említett bekezdés a)-d) pontjában megállapított feltételekkel összhangban korlátozhatja egyes fajoknak az Unióba történő behozatalát. A vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2006. május 4-i 865/2006/EK bizottsági rendelet (2) végrehajtási rendelkezéseket állapít meg e korlátozásokra vonatkozóan.
(2)
Az egyes vadon élő állat- és növényfajok példányainak az Unióba történő behozatala felfüggesztéséről szóló, 2010. november 5-i 997/2010/EU bizottsági rendelet (3) meghatározza azoknak a fajoknak a jegyzékét, amelyeknek fel van függesztve az Unióba történő behozatala.
(3)
Naprakész információk alapján a Tudományos Felülvizsgálati Csoport arra a következtetésre jutott, hogy a 338/97/EK rendelet B. mellékletének jegyzékében szereplő Sagittarius serpentarius faj természetvédelmi helyzetét súlyosan veszélyezteti, ha példányainak Tanzániából az Unióba történő behozatala nem kerül felfüggesztésre. Ezért a Sagittarius serpentarius példányainak Tanzániából történő behozatalát fel kell függeszteni.
(4)
A Tudományos Felülvizsgálati Csoport a legfrissebb rendelkezésre álló információk alapján arra a következtetésre jutott, hogy a következő fajok példányainak az Unióba történő behozatalát nem szükséges a továbbiakban felfüggeszteni:
-
Lynx lynx (vadásztrófeák) Azerbajdzsánból;
-
Hexaprotodon liberiensis Guineából;
-
Moschus anhuiensis, Moschus berezovskii, Moschus chrysogaster, Moschus fuscus és Moschus moschiferus Kínából;
-
Uromastyx aegyptia Egyiptomból;
-
Chamaeleo ellioti Burundiból;
-
Chamaeleo pfefferi Kamerunból;
-
Varanus exanthematicus (legfeljebb 35 cm teljes hosszúságú, fogságban felnevelt példányok), Varanus niloticus (legfeljebb 35 cm teljes hosszúságú, fogságban felnevelt példányok) és Kinixys belliana (legfeljebb 5 cm egyenesen mért páncélhosszú, fogságban felnevelt példányok) Beninből;
-
Varanus niloticus Burundiból és Mozambikból;
-
Varanus salvator Indiából, Kínából és Szingapúrból;
-
Python reticulatus Indiából és Szingapúrból;
-
Aldabrachelys gigantea a Seychelle-szigetekről;
-
Geochelone elegans Pakisztánból;
-
Geochelone platynota Mianmarból;
-
Indotestudo elongata Bangladesből, Indiából és Kínából.
(5)
Sor került konzultációra azon fajok származás szerinti országaival, amelyeknek az Unióba történő behozatalára e rendelet alapján új korlátozások vonatkoznak.
(6)
A hivatalos CITES-nevezéktan módosulása nyomán kiigazításra került a Pachypodium sofiense és az Euphorbia suzannae-marnierae faj neve. Emellett a MOLLUSCA törzsben technikai hibák javítására került sor.
(7)
Mindezeknek megfelelően módosítani kell azon fajok jegyzékét, amelyeknek az Unióba történő behozatala fel van függesztve, és az egyértelműség érdekében a 997/2010/EU rendelet helyett újat kell elfogadni.
(8)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 865/2006/EK rendelet 71. cikkében előírt feltételekkel a Bizottság felfüggeszti az e rendelet mellékletében felsorolt vadon élő állat- és növényfajok példányainak az Unióba történő behozatalát.
2. cikk
A 997/2010/EU rendelet hatályát veszti.
A hatályon kívül helyezett rendeletre való hivatkozásokat erre a rendeletre való hivatkozásként kell értelmezni.
3. cikk
Ez a rendelet Az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. augusztus 17-én.

Labels: 3
20